Henriette Kjær (KF), 2003-04-11:
De tidligere 5-6 gange, et lignende forslag har været til første behandling, har der tegnet sig et klart flertal imod forslagene, og jeg har ikke ændret holdning, siden der var et forslag til første behandling den 8. februar 2002.
Det er fortsat sådan, at det først og fremmest er et lokalt, kommunalt ansvar, at de fysiske rammer og det psykiske miljø i dagtilbuddene er i orden, og mit indlæg vil derfor også til dels være en gentagelse af, hvad jeg sagde for 1 år siden.
I forbindelse med Arbejdstilsynets offentliggørelse i januar i år af foreløbige tal efter tilsynsrunden i daginstitutioner og SFO'er i alle kommuner har Kommunernes
Landsforening meldt ud, at kommunerne har pligt til at tage problemerne alvorligt.
Samtidig har KL tilkendegivet, at de vil tage en drøftelse med Arbejdstilsynet, når de endelige tal foreligger, og det skulle være tæt på, har Arbejdstilsynet oplyst.
Både KL og Socialministeriet har gennem de seneste år støttet kommunerne og institutionerne i arbejdet med at sikre det fysiske miljø i institutionerne, og det vil vi også fortsat gøre på forskellig vis, men ikke ved at lovgive, som der lægges op til med beslutningsforslaget. Jeg har følgende kommentarer til bemærkningerne til beslutningsforslaget: Når en spørgeskemaundersøgelse i en kommune viser, at forældrene prioriterer mere plads, bedre indeklima og støjbekæmpelse højt, er det jo et signal til kommunalpolitikerne om at være ekstra opmærksomme på disse forhold.
At et højt støjniveau kan påvirke børn negativt, skal naturligvis tages alvorligt, og lad mig nævne de tre pjecer om støj, som Socialministeriet, Undervisningsministeriet, KL og en række organisationer var sammen om at udarbejde i 2001.
Et andet eksempel: I 2000 blev der udsendt en branchevejledning om støj i daginstitutioner, og KL har yderligere en række henvisninger på hjemmesiden til støtte for kommunerne og institutionerne.
Der er altså en række materialer om støj og miljø tilgængelige for kommunerne og institutionerne.
Antallet af børn, der bliver mobbet, er faldet fra hvert 4. barn til hvert 10. barn, står der i bemærkningerne, og der henvises til en udtalelse om, at kampen mod mobning hidtil har ligget meget på skolens skuldre.
For at få problemstillingen i den tidlige barndom taget op udsendte Socialministeriet i oktober 2002 et inspirationshæfte med titlen »Tidlige spor - forebyggelse af mobning blandt de mindste børn«.
Arbejdsmiljølovgivningen er rigtignok for de ansatte, men når arbejdsmiljøet er i orden for de ansatte, vil det også være til gavn for børnene.
Centeret har i sit første år koncentreret sig om undervisningsmiljøet i folkeskolen, men centeret kan efter loven allerede beskæftige sig med spørgsmål om sikkerhed og sundhed for børn i dagtilbud.
Efter det, jeg har fået oplyst, har centeret foreløbig fulgt op ved at lægge sporene for undervisningsmiljøet, så jeg mener ikke, at vi skal ændre denne lov til også at dække dagtilbudsområdet.
Men det korte af det lange vedrørende bemærkningerne til forslaget er, at det er vigtigt, at der er et godt fysisk og psykisk miljø for børn i daginstitutioner, og at tilsynet med, at forholdene er i orden, ligger hos kommunerne.
Jeg mener derfor også, at det er kommunerne, der skal fastlægge, hvordan de sikrer, at miljøet i dagtilbuddene skal leve op til overordnede rammer i de forskellige love, som berører dagtilbuddene, og regeringen afviser derfor forslaget.